Temeljem Nacionalne razvojne strategije Republike Hrvatske do 2030. godine te Državnog proračuna Republike Hrvatske za 2022. godinu i projekcije za 2023. i 2024. godinu Ministarstvo turizma i sporta provodi

**P R O G R A M**

**POTICANJA OBRAZOVANJA U UGOSTITELJSTVU I TURIZMU U ŠKOLSKOJ GODINI 2021/22.**

**„STIPENDIJE“**

|  |  |
| --- | --- |
| **OSNOVNI CILJ** | Jačanje kompetencija ljudskih resursa u ugostiteljstvu i turizmu poticanjem mladih na obrazovanje za zanimanja u ugostiteljstvu i turizmu te kvalitetnije povezivanje obrazovnih institucija i gospodarskih subjekata u turizmu. |
| **POSEBNI CILJEVI** | Motiviranje mladih za rad u ugostiteljstvu i turizmu kroz podizanje standarda obrazovanja:   * stipendiranjem tijekom obrazovanja, * podizanjem kvalitete stručne prakse, * zapošljavanjem nakon završenog obrazovanja. |
| **PARTNERI MINISTARSTVA- PRIJAVITELJI** | Prijavitelji mogu biti:   * pravne i fizičke (obrti) osobe koje su registrirane za obavljanje ugostiteljske djelatnosti u objektima iz skupine hoteli i skupine kampovi, iz skupina restorani, barovi, catering objekti i objekti jednostavnih usluga, hosteli iz skupine ostali ugostiteljski objekti ili turističkoj agenciji (u daljnjem tekstu: Poslodavac) * županijske obrtničke komore(u daljnjem tekstu: Komora) |
| **KRAJNJI KORISNICI- STIPENDISTI** | Učenici i studenti koji se obrazuju za rad u ugostiteljstvu i turizmu. |
| **NAMJENA SREDSTAVA** | Sredstva su namijenjena za sufinanciranje stipendija krajnjim korisnicima, učenicima i studentima,. |
| **RASPORED PLANIRANIH SREDSTAVA** | Ukupni iznos stipendije može iznositi najviše 2.000,00 kn po učeniku/studentu mjesečno.  Ministarstvo odobrava maksimalno 70% ukupnog iznosa stipendije, a poslodavac minimalno 30%. |
| **RAZDOBLJE STIPENDIRANJA** | **Učenici** imaju pravo na stipendiju u razdoblju od 1. rujna do 30. lipnja u školskoj godini.  **Studenti** imaju pravo na stipendiju u razdoblju od 1. rujna do 30. lipnja u akademskoj godini. |
| **PARTNERSTVO S POSLODAVCIMA** | |
| **PRAVA I OBVEZE MINISTARSTVA** | Ministarstvo se obvezuje uplaćivati svoj dio ugovorenog iznosa za stipendije na račun poslodavca u mjesecu za koji se stipendija isplaćuje.  Ministarstvo ima pravo nadzora nad izvršenjem uplata stipendija od strane poslodavca.  Ministarstvo ima pravo nadzora nad kvalitetom provedbe stručne prakse stipendista uvidom na licu mjesta.  Ministarstvo ima pravo nadzora nad uvjetima zapošljavanja stipendista po završenom školovanju.  Ministarstvo može predložiti raskid ugovora o stipendiranju u slučaju opravdanih, objektivnih okolnosti nastalih nakon sklapanja ugovora, a koje značajno utječu na mogućnost provedbe. Sporazumom o raskidu se reguliraju međusobna prava i obveze. |
| **PRAVA I OBVEZE POSLODAVCA** | Poslodavac se obvezuje odabrati stipendiste sukladno kriterijima i uvjetima relevantnim za određeno zanimanje.  Poslodavac se obvezuje ukupan iznos stipendije uplatiti na račun stipendista u roku od 5 dana po primitku uplate od strane Ministarstva.  Poslodavac se obvezuje Ministarstvu najmanje tromjesečno dostavljati potvrde o izvršenoj uplati **ukupnih** sredstava na ime stipendija na račune stipendista.  Poslodavac se obvezuje osigurati stipendistu stručnu praksu s mentorom u skladu sa zanimanjem za koje se stipendist školuje.  Poslodavac je, tijekom obavljanja stručne prakse, obvezan isplaćivati Stipendisti nagradu i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske.  Ukoliko Poslodavac ulazi u partnerstvo s više od 100 stipendista, za stipendiste izvan destinacija u kojima Poslodavac raspolaže objektima za pružanje stručne prakse, Poslodavac ima mogućnost osigurati obavljanje prakse u adekvatnim objektima drugih poslodavaca pod uvjetom da je to stipendisti i Poslodavcu sporazumno prihvatljivo. U tom slučaju Poslodavac mora regulirati poslovni odnos s trećim poslodavcem (koji pruža uslugu stručne prakse). Poslodavac odgovara za odabir objekta i kvalitetu stručne prakse.  Poslodavac se obvezuje prikupljati potvrde o uspješnom završetku razreda/godine i upisu u sljedeći razred/godinu i dostaviti ih Ministarstvu **do 15. rujna** **za učenike** srednjih škola, a do **31. listopada za studente**.  Poslodavac ima pravo predložiti raskid ugovora o stipendiranju u slučaju da stipendist ne izvršava svoje obveze odnosno u slučaju skrivljenog ponašanja.  Poslodavac se obvezuje odmah po završetku redovnog školovanja/studiranja sklopiti sa stipendistom ugovor o radu na određeno vrijeme uz uvjet probnog rada ili ugovor o radu pripravnika (ukoliko se provodi pripravnički staž) u ukupnom trajanju 12 mjeseci.  Ukoliko zbog sezonalnosti poslovanja objekata nije moguće osigurati 12 mjeseci rada u kontinuitetu, Poslodavac mora osigurati rad kroz najviše dvije sezone, s čime je obvezan upoznati stipendistu prije potpisivanja ugovora.  Ministarstvu dostaviti kopiju ugovora o radu **u roku 15 dana** od zaključenja istog.  Poslodavac ima pravo predložiti raskid ugovora o stipendiranju ili radu/ugovora o radu pripravnika u slučaju da stipendist:   * ne izvršava svoje obveze * ne udovoljava uvjete probnog rada * ukoliko ne ostane u radnom odnosu 12 mjeseci * u slučaju skrivljenog ponašanja * u slučaju drugih okolnosti koje utječu na provedbu Programa, temeljem odluke Povjerenstva za pripremu i provedbu Programa.   Prijedlog raskida Poslodavac je obvezan dostaviti Ministarstvu na suglasnost. Temeljem prijedloga o raskidu Ministarstvo sastavlja Obavijest o gubitku prava na stipendiju koja se dostavlja stipendisti.  Poslodavac može predložiti raskid ugovora o stipendiranju u slučaju opravdanih, objektivnih okolnosti nastalih nakon sklapanja ugovora, a koje značajno utječu na mogućnost provedbe. Sporazumom o raskidu se reguliraju međusobna prava i obveze. |
| **PRAVA I OBVEZE STIPENDISTE** | Stipendist se obvezuje redovito upisivati (bez ponavljanja) i pohađati razrede/godine te završiti školovanje/diplomirati u redovnom roku.  Stipendist se obvezuje tijekom trajanja školovanja/studiranja redovito obavljati stručnu praksu u objektima Poslodavca.  Stipendist se obvezuje tijekom stručne prakse u objektima Poslodavca uredno izvršavati sve svoje obveze i zadatke.  Stipendist, tijekom obavljanja stručne prakse kod Poslodavca ima pravo na nagradu i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske.  Stipendist je suglasan da ukoliko Poslodavac ulazi u partnerstvo s više od 100 stipendista, za stipendiste izvan destinacija u kojima Poslodavac raspolaže objektima za pružanje stručne prakse, Poslodavac ima mogućnost osigurati obavljanje prakse u adekvatnim objektima drugih poslodavaca pod uvjetom da je to stipendisti i Poslodavac sporazumno prihvatljivo.  Stipendist se obvezuje odmah po završetku redovnog školovanja/studiranja sklopiti s Poslodavcem ugovor o radu na određeno vrijeme uz uvjet probnog rada ili ugovor o radu pripravnika (ukoliko se provodi pripravnički staž), a nakon uspješno provedenog probnog rada/pripravničkog stažiranja ugovor o radu na određeno vrijeme.  Stipendist se obvezuje ostati u radnom odnosu kod Poslodavca 12 mjeseci.  Ukoliko zbog sezonalnosti poslovanja objekata nije moguće osigurati 12 mjeseci rada u kontinuitetu, stipendist prihvaća rad kroz najviše dvije sezone.  Stipendist se obvezuje Poslodavcu dostaviti potvrde o redovitom upisu za svaku školsku/studijsku godinu, kao i dokaz o redovnom završetku školovanja/studiranja (kopiju svjedodžbe/diplome): učenici srednjih škola **do 10. rujna**, a studenti **do 20. listopada.**  Stipendist se obvezuje eventualni prigovor na provedbu Programa stipendiranja uložiti pisanim putem **u roku 15 dana** od dana nastanka razloga prigovora istovremeno Ministarstvu i Poslodavcu.  Stipendist je dužan kod potpisivanja ugovora predati **bjanko zadužnice** na prvi veći iznos u odnosu na iznos predviđen za stipendiranje tijekom sudjelovanja u Programu, solemnizirane od strane javnog bilježnika (Ministarstvu i Poslodavcu).  Stipendist može raskinuti ugovor o stipendiranju u slučaju da Poslodavac ne ispunjava svoje obveze prema stipendisti sukladno ugovoru i ovom Programu. U tom slučaju, Poslodavac ima obvezu povrata do tada isplaćenih stipendija stipendisti iz državnog proračuna sa zakonskom zateznom kamatom u državni proračun u roku od 15 dana od dana raskida Ugovora. |
| **PARTNERSTVO S KOMORAMA** | |
| **PRAVA I OBVEZE MINISTARSTVA** | Ministarstvo će uplaćivati svoj dio ugovorenog iznosa za stipendije neposredno na račun stipendiste do kraja mjeseca za koji se stipendija isplaćuje.  Ministarstvo ima pravo nadzora nad kvalitetom provedbe stručne prakse stipendiste uvidom na licu mjesta. |
| **PRAVA I OBVEZE KOMORE** | Komora se obvezuje odabrati stipendiste sukladno kriterijima i uvjetima relevantnim za određeno zanimanje.  Komora će uplaćivati svoj dio ugovorenog iznosa za stipendije neposredno na račun stipendista do kraja mjeseca za koji se stipendija isplaćuje.  Komora se obvezuje Ministarstvu najmanje tromjesečno dostavljati potvrde o izvršenoj uplati na ime stipendija na račune stipendista.  Komora se obvezuje osigurati stipendistu stručnu praksu s mentorom u skladu sa zanimanjem za koje se stipendist školuje.  Komora se obvezuje osigurati da, tijekom obavljanja stručne prakse, licencirani obrt Stipendisti isplaćuje nagradu i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske.  Komora se obvezuje prikupljati potvrde o uspješnom završetku razreda i upisu u sljedeći razred i dostaviti Ministarstvu **do 15. rujna**.  Komora ima pravo predložiti raskid ugovora o stipendiranju u slučaju da stipendist ne izvršava svoje obveze odnosno u slučaju skrivljenog ponašanja.  Prijedlog raskida Komora je obvezna dostaviti Ministarstvu na suglasnost.  Temeljem prijedloga o raskidu Ministarstvo sastavlja Obavijest o gubitku prava na stipendiju koja se dostavlja stipendisti. |
| **PRAVA I OBVEZE STIPENDISTE** | Stipendist se obvezuje redovito (bez ponavljanja) upisivati i pohađati razrede te završiti školovanje u redovnom roku.  Stipendist se obvezuje tijekom trajanja školovanja redovito obavljati stručnu praksu.  Stipendist se obvezuje tijekom stručne prakse uredno izvršavati sve svoje obveze i zadatke.  Stipendist, tijekom obavljanja stručne prakse kod Poslodavca ima pravo na nagradu i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske.  Stipendist se obvezuje Komori dostaviti potvrde o redovitom upisu za svaku školsku godinu, kao i dokaz o redovnom završetku školovanja (kopiju svjedodžbe) **do 10. rujna**.  Stipendist se obvezuje eventualni prigovor na provedbu Programa stipendiranja uložiti pisanim putem **u roku 15 dana** od dana nastanka razloga prigovora istovremeno Ministarstvu i Komori.  Stipendist je dužan kod potpisivanja ugovora predati **bjanko zadužnice** na prvi veći iznos u odnosu na iznos predviđen za stipendiranje tijekom sudjelovanja u Programu, solemnizirane od strane javnog bilježnika (Ministarstvu i Komori).  Stipendist može raskinuti ovaj Ugovor u slučaju da Komora na ispunjava svoje obveze prema Stipendisti sukladno ugovoru i ovom Programu. U tom slučaju, Komora ima obvezu povrata, do tada isplaćenih stipendija stipendisti iz državnog proračuna, sa zakonskom zateznom kamatom u državni proračun u roku od 15 dana od dana raskida Ugovora. |
| **ODGODA OBVEZE RADA** | Ukoliko Stipendist po završetku trogodišnjeg obrazovanja upisuje 4. stupanj, uz suglasnost Poslodavca/Komore i Ministarstva odgađa se početak rada te se dogovara rad po završetku 4. stupnja kroz najviše dvije sezone/godine, što se uređuje Sporazumom o odgodi obveze rada.  Ukoliko nakon završetka srednje škole Stipendist upisuje 5., 6. ili 7. stupanj obrazovanja, uz suglasnost Poslodavca i Ministarstva odgađa se početak rada što se uređuje Sporazumom o odgodi obveze rada. |
| **NASTAVAK OBRAZOVANJA** | Ukoliko Stipendist želi nastaviti sa školovanjem za zanimanje za rad u turizmu te i dalje želi biti stipendist Ministarstva i Poslodavca/Komore, podnosi pisani zahtjev Poslodavcu/Komori koji isti dostavlja Ministarstvu.  Uz suglasnost Poslodavca/Komore i Ministarstva moguće je nastaviti sa stipendiranjem što će se regulirati Dodatkom ugovora. |
| **NAČIN PODNOŠENJA ZAHTJEVA** | Ministarstvo objavljuje na svojim mrežnim stranicama ([www.mints.gov.hr](http://www.mints.gov.hr)) **Javni poziv s pripadajućom dokumentacijom za sudjelovanje u Programu poticanja obrazovanja u ugostiteljstvu i turizmu u školskoj godini 2021/22. - ,,STIPENDIJE“.**  Zahtjev se podnosi na propisanim obrascima zahtjeva s traženim prilozima i dostavlja poštom ili osobno u zatvorenoj omotnici na adresu:  **MINISTARSTVO TURIZMA I SPORTA RH**  **„Prijava na javni poziv – STIPENDIJE“**  **Prisavlje 14**  **10 000 ZAGREB**  **Istovremeno kompletnu skeniranu prijavnu dokumentaciju potrebno je poslati elektronskim putem na e-mail adresu** [stipendije@mints.hr](mailto:stipendije@mints.hr) .  Sva eventualna pitanja svih zainteresiranih mogu se uputiti elektronskim putem na e-mail adresu: [stipendije@mints.hr](mailto:stipendije@mints.hr) . |
| **DOKUMENTACIJA**  **KOJA SE**  **DOSTAVLJA UZ ZAHTJEV** | **POSLODAVCI:**   * popunjeni obrazac zahtjeva **ST,** * popunjen obrazac provjere kvalitete smještaja i dodatnih uvjeta provedbe stručne prakse stipendista u organizaciji Poslodavca – **KS,** * dokaz o pravnom statusu Poslodavca (izvod iz registra), * pravomoćno rješenje o kategorizaciji objekta (ako je primjenjivo), * potvrda nadležne Porezne uprave o nepostojanju duga Poslodavca prema državi (ne starija od 30 dana), * plan stipendiranja i plan stručne prakse, * popis mentora s njihovim kvalifikacijama, * popis objekata drugih poslodavaca u kojima se obavlja stručna praksa s imenima i kontaktima mentora (što je prihvatljivo u slučaju kada Poslodavac ulazi u partnerstvo s više od 100 stipendista), * ispunjeni obrazac **S** sa podacima odabranih stipendista (ime i prezime roditelja/skrbnika, ime i prezime i **OIB** stipendista, datum i godina rođenja, adresa, kontakt telefon, škola/fakultet i razred/godina koju pohađa s adresom, brojem telefona i imenom i kontaktom mentora u školi/fakultetu, potvrdu o upisu u školu/fakultet, naziv banke i broj računa za svakog učenika/studenta na koji će se isplaćivati stipendije, * potvrdu škole / fakulteta o redovnom školovanju / studiranju učenika/studenta.   **KOMORE:**   * dokaz da je neposredno prije ili u trenutku objave Javnog poziva Ministarstva Komora raspisala/objavila natječaj za dodjelu stipendija u partnerstvu s Ministarstvom turizma i sporta * popunjeni obrazac zahtjeva **SK,** * izvod iz registra udruženja obrtnika, * potvrda nadležne Porezne uprave o nepostojanju duga Komore prema državi (ne starija od 30 dana), * plan stipendiranja i plan stručne prakse, * popis licenciranih obrta ugostitelja s kojima ima reguliran odnos o obavljanju stručne prakse učenika, * dokaz da licencirani obrti u kojima će se provoditi stručna praksa stipendista imaju izrađen izvedbeni plan i program praktičnoga dijela naukovanja * dokaz licenciranih obrta kod kojih će stipendisti obavljati stručnu praksu da učenicima isplaćuju zakonom propisana nagrada (sukladno Članku 5. Pravilnika o minimalnim uvjetima za ugovore o naukovanju NN 107/2020) * ispunjeni obrazac **S** s podacima odabranih stipendista (ime i prezime roditelja/skrbnika, ime i prezime i **OIB** stipendiste, datum i godina rođenja, adresa, kontakt telefon, škola i razred koju pohađa s adresom, brojem telefona i imenom i kontaktom mentora u školi, potvrda o upisu u školu, naziv banke i broj računa učenika na koji će se isplaćivati stipendije, * potvrdu škole o redovnom školovanju učenika. |
| **ROK ZA PODNOŠENJE PRIJAVA** | Zahtjevi temeljem javnog poziva zaprimaju se **do 15. prosinca 2021. godine.**  **Zahtjevi i dokumentacija koji ne stignu u navedenom roku neće biti prihvatljivi.** |
| **ZAHTJEVI KOJI SE NEĆE RAZMATRATI** | Neće se razmatrati zahtjevi s nepotpunim podacima i nepotpunom dokumentacijom. |
| **UVJETI ZA**  **ODABIR PARTNERA** | **POSLODAVCI:**   * da je Poslodavac pravna ili fizička osoba koja je registrirana za obavljanje ugostiteljske djelatnosti u objektima iz skupine hoteli i skupine kampovi, iz skupina restorani, barovi, catering objekti i objekti jednostavnih usluga ili turističkoj agenciji * da ima pravomoćno rješenje o kategorizaciji (ako je primjenjivo) * da uredno ispunjava obveze plaćanja doprinosa za mirovinsko i zdravstveno osiguranje i plaćanja poreza te druga davanja prema državnom proračunu i proračunima jedinica lokalne samouprave * da ima planirana sredstva i plan dodjele stipendija * da ima razrađen plan stručne prakse i osposobljene mentore * da stipendije dodjeljuje učenicima i studentima koji nisu u radnom odnosu * da je u partnerstvu s Ministarstvom u prethodnom razdoblju podmirivao svoje obaveze u skladu s ugovorom o stipendiranju (ako je primjenjivo)   **KOMORE:**   * da je neposredno prije ili u trenutku objave ovog Javnog poziva Komora raspisala natječaj za dodjelu stipendija u partnerstvu s Ministarstvom turizma i sporta * da uredno ispunjava obveze plaćanja doprinosa za mirovinsko i zdravstveno osiguranje i plaćanja poreza te druga davanja prema državnom proračunu i proračunima jedinica lokalne samouprave * da ima planirana sredstva i plan dodjele stipendija * da je reguliran odnos Komore i licenciranih obrta gdje će stipendisti obavljati stručnu praksu * da stipendije dodjeljuje učenicima koji nisu u radnom odnosu * da je u partnerstvu s Ministarstvom u prethodnom razdoblju podmirivala svoje obaveze u skladu s ugovorom o stipendiranju (ako je primjenjivo) * da licencirani obrt kod kojeg stipendisti obavljaju stručnu praksu isplaćuje zakonom propisanu nagradu učenicima (sukladno Članku 5. Pravilnika o minimalnim uvjetima za ugovore o naukovanju) |
| **KRITERIJI ZA ODABIR PARTNERA** | Ministarstvo će ući u partnerstvo s Poslodavcima/Komorama koje ispunjavaju uvjete i mogu ispuniti obveze navedene u ovom Programu, do iskorištenja proračunskih sredstava. |
| **ODABIR PARTNERA** | Povjerenstvo za pripremu i provedbu Programa poticanja obrazovanja u ugostiteljstvu i turizmu u 2021. godini ,,Stipendije“ (u daljnjem tekstu Povjerenstvo) sastoji se od pet članova koje imenuje ministrica. Administrativnu provjeru prijava obavlja Stručna radna skupina koju imenuje predsjednik Povjerenstva. Povjerenstvo donosi prijedlog Odluke o odabiru partnera i dodjeli sredstava na ime stipendija.  Ministrica, temeljem prijedloga Odluke Povjerenstva, donosi Odluku o odabiru partnera i dodjeli sredstava na ime stipendija.  Temeljem Odluke, potpisuju se tripartitni ugovori partnera sa stipendistom/ skrbnikom. |
| **ROK ZA DONOŠENJE ODLUKE** | Odluka o odabiru partnera i dodjeli sredstava na ime stipendija donijet će se najkasnije u prvom kvartalu 2022. godine. |
| **OBJAVA POPISA PARTNERA** | Popis odabranih partnera s brojem stipendista i iznosom odobrenih sredstava bit će objavljen na mrežnim stranicama Ministarstva ([www.mints.gov.hr](http://www.mints.gov.hr)) u roku 2 dana od dana donošenja Odluke. |
| **ROK ZA POTPISIVANJE UGOVORA** | Ministarstvo će s odabranim partnerima i stipendistima potpisati tripartitni ugovor o stipendiranju najkasnije u roku 30 dana od dana objave Odluke.  Svako slijedeće razdoblje stipendiranja do završetka obrazovanja regulirat će se Dodatkom ugovora u skladu s odobrenim sredstvima u proračunu Ministarstva za ovu namjenu. |
| **DINAMIKA ISPLATA** | Ministarstvo će prvu isplatu stipendija izvršiti po potpisivanju ugovora za razdoblje od rujna 2021. do datuma potpisivanja ugovora.  Nakon toga, isplate će se vršiti mjesečno. |
| **NADZOR** | Ministarstvo obavlja nadzor nad namjenskim korištenjem sredstava putem dostavljenih dokaznica od strane partnera (dokaznice o uplati sredstava na račune stipendista – tromjesečno, potvrde o redovnom školovanju u ugovorenom roku i dr.) te po potrebi osobnim nadzorom predstavnika Ministarstva turizma i sporta.  **U slučaju utvrđivanja objektivnih okolnosti koje su utjecale na nemogućnost ispunjenja obveza koje proizlaze iz ovog Programa i koje su utvrđene Ugovorom, partner ili stipendist je dužan o tome obavijestiti Ministarstvo pisanim putem s dokazima o nastaloj okolnosti u roku od 15 dana od dana nastanka okolnosti o čemu će odlučiti Povjerenstvo.**  U slučaju utvrđivanja neispunjavanja uvjeta iz ugovora, Ministarstvo će zatražiti povrat sredstava, a stipendist je dužan vratiti ista **u roku 15 dana** od zaprimanja zahtjeva. U slučaju da stipendist ne postupi u skladu sa zahtjevom, Ministarstvo će pokrenuti naplatu putem bjanko zadužnice. |
| **DODATNA POJAŠNJENJA** | **Obveza povrata isplaćenih sredstava**  U slučajevima kada je stipendist ili njegov skrbnik dužan vratiti primljena sredstva temeljem Sporazuma o raskidu ugovora ili Obavijesti o gubitku prava na stipendiju, stipendist odnosno njegov skrbnik mogu, sukladno *Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (NN 52/2013, 94/2014)*, ukoliko zadovoljavaju kriterijima Uredbe, podnijeti zahtjev za odgodu plaćanja/ obročnu otplatu duga i za otpis ili djelomičan otpis potraživanja na propisanom ZFO obrascu i s potrebnim dokaznicama.  **Naplata putem bjanko zadužnice**  U slučaju potrebe za naplatom putem bjanko zadužnice, Ministarstvo turizma i sporta naplaćuje iznos utvrđenog duga temeljem isplaćenih sredstava na ime stipendija sukladno ugovoru o stipendiranju uvećan za zakonske zatezne kamate. |
| **ZAVRŠNE ODREDBE** | Program je sastavni dio ugovora o stipendiranju.  Tijekom provedbe Programa Ministarstvo zadržava pravo na izmjene i dopune istog, ako to ocjeni potrebnim, što će odrediti Ugovorom ili Dodatkom ugovora. |